Nuwe riglyne vir C19-verwante sindroom onder kinders - Gesondheid - Republikein
Thursday, January 13th, 10:46:02
Gebruik van kortikosteroïede
Henriette Lamprecht – Die Wêreldgesondheidsorganisasaie (WHO) het opgedateerde riglyne vrygestel vir die behandeling van kinders met multistelsel inflammatoriese sindroom (MIS-C) wat met Covid-19 geassosieer word.
MIS-C is 'n raar maar ernstige toestand waartydens kinders met Covid-19 inflammasie ontwikkel wat verskillende organe in die liggaam raak. Kinders met die toestand vereis gespesialiseerde sorg en kan in die intensiewesorgeenheid opgeneem moet word. Hoewel dit 'n ernstige toestand is, sê die WHO kan kinders met die regte mediese sorg herstel.
Volgens die organisasie se opgedateerde riglyne word die gebruik van kortikosteroïede vir kinders 0 tot 18 jaar voorgestel wat met die toestand in die hospitaal opgeneem is. Dit is bykomend tot ondersteunende behandeling en sorg. Die riglyne volg ná die beskikbaarheid van drie waarnemingstudies wat fokus op data van 885 pasiënte.
Die WHO het die toestand vir die eerste keer in Mei verlede jaar beskryf en 'n voorlopige kliniese definisie daarvoor gegee. Die organisasie sê hoewel kinders 'n lae risiko het om ernstige of kritieke Covid-19 te ontwikkel, maak sekere onderliggende toestande net soos in die geval van volwassenes hulle meer vatbaar vir ernstige siekte. Die mees algemene van die toestande is vetsug, chroniese longsiekte (ingesluit asma), hartsiekte en die onderdrukking van immuniteit.
Die sindroom en kindersiekte veroorsaak erge koors, ontsteking en hartkomplikasies en is in Suid-Afrika as 'n aanmeldbare mediese toestand (NMC) verklaar. NMC's is siektes wat van openbare belang is, want dit hou beduidende gesondheidsrisiko's in wat tot uitbrekings of epidemies plaaslik en internasionaal kan lei.
Netwerk24 het vroeër berig die siekte se simptome stem ooreen met dié van Kawasaki se sindroom in kinders jonger as vyf jaar. Volgens die Amerikaanse sentrums vir siektebeheer-en-voorkoming (CDC) is Kawasaki se sindroom 'n koorssiekte waarvan die simptome 'n veluitslag, geswolle hande, voete en limfkliere in die nek, rooi oë en irritasie en ontsteking in die keel en mond en van die lippe insluit.
Intussen het prof. Clarissa Pieper, pediater en neonatoloog, is daar vanaf Januarie tot Julie vanjaar ses kinders in Namibië dood wie se sterfte met Covid-19 geassosieer is. Vier was volgens haar "neurologies abnormaal" en van twee is daar geen data nie.
"Daar is nie regtig 'n databasis vir dit nie, so die antwoord is 'ons weet nie'. Ons weet net dat die 'kiddies' nie (van Covid 19) doodgaan nie," het sy by navraag gesê. – Bykomende bron: Netwerk24